12 sterf in gru-botsing; N1 gesluitOPVOLG: Altesaam 16 mense is dood nadat ŉ minibus-taxi en bakkie Saterdag op die N1-Suid tussen Murrayhill en Hammanskraal, noord van Pretoria gebots het. Lees die opvolgberig hier. Argieffoto: Netcare 911 Twaalf mense is Saterdag laatmiddag dood in ŉ gru-botsing op die N1 naby Hammanskraal. Die Bakwena-tolplaza het op sy amptelike Twitter-profiel gesê die N1-Suid tussen Hammanskraal en Murrayhill is gesluit terwyl nooddienste op die toneel werk. Motoriste is gevra om van alternatiewe roetes soos die R101 gebruik te maak. Die N1-Noord is egter oop, maar verkeer vloei stadig. Athlenda Mathe, woordvoerder van Netcare 911, het bevestig dat 12 mense dood is toe ŉ taxi en ŉ bakkie gebots het. Volgens Mathe is ses van die oorledenes kinders. “Twee beseerdes is reeds na hospitale in die gebied geneem,” het sy gesê. Geen verdere inligting is tans beskikbaar nie. Owerhede is steeds op die toneel.